Pagbago nin klima asin kinatawhan

An pagbago nin klima asin kinatawhan (Ingles: climate change and gender) sarong paagi tanganing interpretaron an bakong pantay-pantay na mga epekto kan pagbago nin klima sa mga kalalakihan asin kababaihan, base sa sosyal na konstruksyon nin katungdan asin relasyon na may kinaaraman sa katawhan (gender). An pagbago nin klima pinapaurog an dai pagkapantay-pantay sa kinatawhan, iniinaan an kakayahan kan babayi independyente sa pinansiyal na paagi, asin igwa sa kabilugan nin negatibong epekto sa sosyal asin politikal na mga karapatan nin mga babayi, lalo na sa mga ekonomiya na nakabaseng marhay sa agrikultura. Sa dakol na mga kaso, an inekwalidad sa kinatawhan nangangahulugan na mas bulnerable an mga babayi sa mga danyos na hatod kan pagbago nin klima. Ini huli sa kinatawhan na papel, patikular sa nag-uuswag pa sanang nasyon, na nangangahulugan na an mga babayi parating nakadependeng marhay sa natural na kapalibutan sa pagbuhay asin income. Sa lalo pang paglimitar sa kulang na nganing akses nin kababaihan na magkaigwa nin pisikal, sosyal, politikal, asin pinasyal na rekurso, an pagbago nin klima parating minapagabat sa mga babayi nin urog kisa mga lalaki asin pwedeng pakurion an dai pagkapantay-pantay sa kinatawhan. 

An mga pagkakaiba-iba na nakabase sa kinatawhan nabisto man may relasyon sa pagkaaram, kawsayson, asin pagsimbag sa pagbabago nin klima, asin dakol na mga nasyon an nagmukna asin nag-implementar nin mga estratehiya asin action plane na ibinase sa kinatawhan. Halimbawa, inaprubaran kan gobyerno nin Mozambique an sarong Gender, Environment and Climate Change Strategy and Action Plan kan kaaamayi kan 2010, an inot na gobyerno sa kinaban na naggibo kaiyan. 

Minsan siring, an pag-analisar nin kinatawhan sa pagbago nin klima bako sanang limitado sa mga babayi. Buot sabihon bako sana ining pag-aplikar nin binaryong lalaki/babayi sistema nin pag-analisar sa mga set nin kantitatibong datos, kundi pati pagsiyasat sa diskursibong mga konstruksyon na nakakaimpluwensya sa mga relasyon nin poder na konektado sa pagbago nin klima, asin sa pagkonsidera kun panong an kinatawhan, bilang sosyal na salik na nakakaimpluwensya sa reaksyon dapit pagbago nin klima, nagbabalagbag sa iba pang mga baryable arog nin edad, katungdan,  estado nin pag-inaguman, asin etnisidad. An binaryong ini dai binabali an mga indibidwal na parte kan LGBTQ+ na komunidad, asin idtong dai-binaryo asin dai laog sa pamantayan nin kinatawhan.

Susugan 

WikiForHumanRights
WikiParaSaKarapatanPantawo
WPSKP2022